C 15/36
SK
Úradný vestník Európskej únie
12.1.2022
Streda 19. mája 2021
27.
žiada, aby sa pravidelne vykonávali nezávislé audity s cieľom preskúmať, či sú aplikácie umelej inteligencie a súvisiaci systém bŕzd a protiváh v súlade s vytýčenými kritériami, a aby tieto audity prebiehali pod dohľadom nezávislých a kompetentných orgánov dohľadu; požaduje osobitné záťažové testy na podporu dodržiavania predpisov a ich presadzovanie;
28. berie na vedomie prínosy a riziká umelej inteligencie z hľadiska kybernetickej bezpečnosti a jej potenciál v boji proti počítačovej kriminalite a zdôrazňuje, že je potrebné, aby riešenia v oblasti umelej inteligencie boli odolné voči kybernetickým útokom a zároveň rešpektovali základné práva Únie, najmä ochranu osobných údajov a súkromia; zdôrazňuje, že je dôležité monitorovať bezpečné používanie umelej inteligencie a že je potrebná úzka spolupráca medzi verejným a súkromným sektorom s cieľom bojovať proti zraniteľným miestam používateľov a nebezpečenstvu, ktoré v tejto súvislosti vzniká; vyzýva Komisiu, aby posúdila potrebu lepšej prevencie v oblasti kybernetickej bezpečnosti a opatrenia na zmiernenie súvisiacich rizík;
29. zdôrazňuje, že krízu spôsobenú ochorením COVID-19 možno považovať za skúšobnú lehotu na vývoj, zavádzanie a používanie digitálnych technológií a technológií súvisiacich s umelou inteligenciou v oblasti vzdelávania a kultúry, čoho príkladom sú mnohé online vzdelávacie platformy a online nástroje na podporu kultúry používané vo všetkých členských štátoch; vyzýva preto Komisiu, aby tieto príklady zohľadnila pri zvažovaní spoločného prístupu Únie k intenzívnejšiemu využívaniu takýchto technologických riešení;
Vzdelávanie
30. pripomína význam posilnenia digitálnych zručností a dosiahnutia vysokej úrovne mediálnej, digitálnej a informačnej gramotnosti na úrovni Únie ako predpokladu na využívanie umelej inteligencie vo vzdelávaní; v tejto súvislosti zdôrazňuje, že je potrebné v celej Únii zabezpečiť digitálnu gramotnosť a gramotnosť v oblasti umelej inteligencie, a to najmä rozvojom možností odbornej prípravy pre učiteľov; trvá na tom, že používanie technológií umelej inteligencie v školách by malo prispievať k zmenšovaniu sociálnej a regionálnej digitálnej priepasti; víta aktualizovaný akčný plán digitálneho vzdelávania Komisie, ktorý sa zaoberá využívaním umelej inteligencie vo vzdelávaní; v tejto súvislosti vyzýva Komisiu, aby zaradila digitálne spôsobilosti, mediálnu gramotnosť a odbornú prípravu a zručnosti súvisiace s umelou inteligenciou medzi priority tohto plánu a zároveň zvyšovala informovanosť o možnom zneužívaní a nesprávnom fungovaní umelej inteligencie; vyzýva v tejto súvislosti Komisiu, aby venovala zvláštnu pozornosť deťom a mladým ľuďom v zložitých situáciách, ktorí potrebujú osobitnú podporu v oblasti digitálneho vzdelávania; naliehavo vyzýva Komisiu, aby sa vo svojich pripravovaných legislatívnych návrhoch týkajúcich sa umelej inteligencie náležite zaoberala iniciatívami zameranými na umelú inteligenciu a robotiku v oblasti vzdelávania; naliehavo žiada členské štáty, aby investovali do digitálneho vybavenia škôl a aby na tento účel využívali finančné prostriedky Únie;
31. zdôrazňuje, že využívanie umelej inteligencie vo vzdelávacích systémoch prináša širokú škálu možností, príležitostí a nástrojov na zabezpečenie toho, aby boli inovatívnejšie, inkluzívnejšie, efektívnejšie a čoraz účinnejšie, a to zavádzaním nových metód vysokokvalitného vzdelávania, ktoré sú rýchle, personalizované a zamerané na študentov; zdôrazňuje však, že keďže to bude mať vplyv na vzdelávanie a sociálne začlenenie, musí sa zabezpečiť dostupnosť týchto nástrojov pre všetky sociálne skupiny zavedením rovnakého prístupu k vzdelávaniu a učeniu, pričom sa nesmie zabudnúť na nikoho, najmä nie na osoby so zdravotným postihnutím;
32. zdôrazňuje, že na to, aby občania mohli pracovať s umelou inteligenciou kriticky aj efektívne, potrebujú aspoň základné znalosti o tejto technológii; vyzýva členské štáty, aby do svojich opatrení v oblasti digitálnej gramotnosti začlenili kampane na zvyšovanie informovanosti o umelej inteligencii; vyzýva Komisiu a členské štáty, aby podporovali plány pre digitálnu gramotnosť a diskusné fóra s cieľom zapojiť občanov, rodičov a študentov do demokratického dialógu s verejnými orgánmi a zainteresovanými stranami o vývoji, zavádzaní a využívaní technológií umelej inteligencie vo vzdelávacích systémoch; kladie dôraz na to, že je dôležité poskytnúť pedagógom, školiteľom a ďalším osobám správne nástroje a know-how v oblasti umelej inteligencie a súvisiacich technológií, ktoré im umožnia pochopiť, aká je ich podstata, ako sa používajú a ako ich využívať riadne a v súlade so zákonom, aby sa zabránilo porušovaniu práv duševného vlastníctva; zdôrazňuje najmä význam digitálnej gramotnosti pre ľudí pracujúcich v oblasti vzdelávania a odbornej prípravy, ako aj význam zlepšovania digitálnej odbornej prípravy pre starších ľudí vzhľadom na to, že mladšie generácie s týmito technológiami vyrástli, a teda ich už v zásade poznajú;
33.
podčiarkuje, že skutočným cieľom umelej inteligencie vo vzdelávacích systémoch by malo byť dosiahnutie čo najindividualizovanejšieho vzdelávania, ktoré študentom ponúka personalizované študijné možnosti podľa ich silných a slabých stránok a didaktické materiály prispôsobené ich charakteristikám, pričom sa zachová kvalita vzdelávania a integračný princíp našich vzdelávacích systémov;